苏轼
与周长官李秀才游径山二君先以诗见寄次其韵
少年饮红裙，酒尽推不去。
呼来径山下，试与洗尘雾。
瘦马惜障泥，临流不肯渡。
独有汝南君，従我无朝暮。
肯将红尘脚，暂着白云屦。
嗟我与世人，何异笑百步。
功名一破甑，弃置何用顾。
更凭陶靖节，往问征夫路。
龙亦恋故居，百年尚来去。
至今雨雹夜，殿暗风缠雾。
而我弃乡国，大江忘北渡。
便欲此山前，筑室安迟暮。
又恐太幽独，岁晚霜入屦。
同游得李生，仄足随蹇步。
孔明不自爱，临老起三顾。
吾归便却扫，谁踏门前路。